Deur Greta Kurpershoek
Ses kilometer vanaf Hoërskool Middelburg op die Stoffbergpad uit is die Middieplaas. Dit dien as 'n opleidingsentrum waar leerlinge op unieke wyse in die vakke Landboutegnologie en Landboubestuurspraktyk onderrig word.
Die Middieplaas word weekliks deur opgewonde Middies besoek en hier doen hulle praktiese ondervinding op as deel van die onderskeie kurrikulums. Teorie wat in die klaskamer behandel word, word prakties toegepas wanneer onder andere dragtigheidstoetse saam met veeartse, die brand van horings, kastrering van manlike diere en ook algemene plaaswerk uitgevoer word. Ook word leerders die kans gegun om diere te versorg en deel te neem aan verskeie jeugskoue. So kraai Middies se landboustudente koning op die plaas.
Die Middieplaas word ook ingespan om 'n inkomste te genereer. Daarom word 110 hektaar van die totale 200 hektaar grond deur gesaaides opgeneem wat vir kommersiële gewin gebruik word. Die oorblywende grond word vir weiding vir 'n wye verskeidenheid diere gebruik. Daar word aktief geboer met Beefmasters, skape en op 'n kleiner skaal met groente. Hierdie inkomste word tot voordeel van die skool en die koshuise gebruik. So verryk 'n goeie oes en spekvet diere - en selfs die spinasie - elke Middie se skoollewe!
Daar is hierdie jaar aan verskeie landbouskoue deelgeneem. Die volgende leerders ontvang hulle Mpumalangakleure: Hanlie de Vaal, Anuska van Vreden, Jean-Marie Danhauser, Milandri Smit, Thian Janse van Vuuren, Mighael Fourie, Janco Pieterse, Valerie du Plessis en Miranda Putter. Tydens die Nasionale Kampioenskappe behaal hulle die volgende plekke: Hanlie: 7de plek vleisskaap. Hanlie, Anuska en Jean-Marie: 2de plek in die vleisskaap groepklas vir juniors. Milandri: 5de plek in die vleisskaap groepklas vir seniors. Thian: 6de plek in die afdeling vir melkbokke en 3de plek in die melkbok groepskou vir seniors. Janco: 7de plek vir konyne. Valerie: 5de plek vir konyne. Marinda: 2de plek vir konyne.
Daar is min skole wat kan spog met 'n plaas en hier by Hoërskool Middelburg se Middieplaas leer ons die letterlike én figuurlike betekenis van die idioom "jy sal maai wat jy saai".